title: KOMISSION TÄYTÄNTÖÖNPANOASETUS (EU) …/…, neuvoston asetuksen (EY) N:o 2371/2002 III luvussa määritellyn unionin laivastopolitiikan soveltamista koskevista yksityiskohtaisista säännöistä annetun komission asetuksen (EU) N:o 1013/2010 kumoamisesta

text:
               KOMISSION TÄYTÄNTÖÖNPANOASETUS (EU) …/…,

               annettu 26.9.2017,

               neuvoston asetuksen (EY) N:o 2371/2002 III luvussa määritellyn unionin laivastopolitiikan soveltamista koskevista yksityiskohtaisista säännöistä annetun komission asetuksen (EU) N:o 1013/2010 kumoamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013
                  1
                ja erityisesti sen 23 artiklan 2 kohdan,

               sekä katsoo seuraavaa:

               (1)Ennen asetuksen (EU) N:o 1380/2013 voimaantuloa kalastuskapasiteetin mukauttamiseen sovellettiin neuvoston asetuksen (EY) N:o 2371/2002
                  2
                III lukua. Komission asetuksessa (EU) N:o 1013/2010
                  3
                säädetään kyseisen luvun täytäntöönpanosäännöistä, jotka koskevat kalastuslaivastojen viitetasoja, laivastoon lisäämisten ja laivastosta poistojen valvontaa, tietojen keruuta, tietojenvaihtoa ja vuosikertomusta.

               (2)Asetus (EY) N:o 2371/2002 kumottiin asetuksella (EU) N:o 1380/2013, ja kalastuskapasiteetin mukauttamista ja hallinnointia säännellään tällä hetkellä asetuksen (EU) N:o 1380/2013 IV osalla. Jäsenvaltioiden kalastuskapasiteetin ylärajoista säädetään nyt erityisesti asetuksen (EU) N:o 1380/2013 liitteessä II, ja jäsenvaltioiden lähetettäviä vuosikertomuksia koskevat säännöt, kansallisten laivastojen lisäämisten ja poistojen hallinnointia koskevat säännöt ja tietojen keruuta ja vaihtoa koskevat säännöt sisältyvät nyt asetuksen (EU) N:o 1380/2013 22, 23 ja 24 artiklaan.

               (3)Asetuksen (EU) N:o 1013/2010 säännökset on sen vuoksi korvattu asetuksen (EU) N:o 1380/2013 säännöksillä.

               (4)Asetuksen (EU) N:o 1380/2013 23 artiklan täytäntöönpanoa varten on aiheellista selkiyttää oikeudellinen kehys, jossa mainittua artiklaa sovelletaan, poistamalla kaikki asetuksen (EU) N:o 1013/2010 vanhentuneet säännökset.

               (5)Sen vuoksi asetus (EU) N:o 1013/2010 olisi kumottava asetuksen (EU) N:o 1380/2013 ensimmäisestä soveltamispäivästä alkaen.

               (6)Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
                  Kumoaminen

               Kumotaan asetus (EY) N:o 1013/2010 1 päivästä tammikuuta 2014.

               2 artikla

               Tämä asetus tulee voimaan kymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 26.9.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EUVL L 354, 28.12.2013, s. 22.

                     (2)
                  Neuvoston asetus (EY) N:o 2371/2002, annettu 20 päivänä joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa (EYVL L 358, 31.12.2002, s. 59).

                     (3)
                  Komission asetus (EU) N:o 1013/2010, annettu 10 päivänä marraskuuta 2010, neuvoston asetuksen (EY) N:o 2371/2002 III luvussa määritellyn unionin laivastopolitiikan soveltamista koskevista yksityiskohtaisista säännöistä (EUVL L 293, 11.11.2010, p. 1).


title: KOMISSION TÄYTÄNTÖÖNPANOASETUS (EU) …/…, yhtenäisen eurooppalaisen ilmatilan valvonnan suorituskykyä ja yhteentoimivuutta koskevista vaatimuksista annetun täytäntöönpanoasetuksen (EU) N:o 1207/2011 muuttamisesta

text:
               KOMISSION TÄYTÄNTÖÖNPANOASETUS (EU) …/…,

               annettu 6.3.2017,

               yhtenäisen eurooppalaisen ilmatilan valvonnan suorituskykyä ja yhteentoimivuutta koskevista vaatimuksista annetun täytäntöönpanoasetuksen (EU) N:o 1207/2011 muuttamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon eurooppalaisen ilmaliikenteen hallintaverkon yhteentoimivuudesta (yhteentoimivuusasetus) 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 552/2004
                  1
                ja erityisesti sen 3 artiklan 5 kohdan,

               on kuullut yhtenäisen ilmatilan komiteaa,

               sekä katsoo seuraavaa:

               (1)Komission täytäntöönpanoasetuksessa (EU) N:o 1207/2011
                  2
                säädetään vaatimuksista, jotka koskevat valvontatietojen tarjoamista edistäviä järjestelmiä, niiden rakenneosia ja niihin liittyviä menettelyjä, jotta näiden eurooppalaisen ilmaliikenteen hallintaverkon sisäisten järjestelmien suorituskyky, yhteentoimivuus ja tehokkuus voidaan yhdenmukaistaa ja siviili- ja sotilasilmailun välinen koordinaatio varmistaa.

               (2)Lentotoiminnan harjoittajilla on täytäntöönpanoasetuksen (EU) N:o 1207/2011 5 artiklan 4 ja 5 kohdassa vahvistettuihin päivämääriin mennessä oltava tarvittavat laite-eritelmät, jotta ne voivat varustaa ilma-aluksensa uusilla tai parannetuilla valmiuksilla. Euroopan lentoturvallisuusviraston, jäljempänä ’virasto’, laatimat asiaa koskevat sertifiointieritelmät ovat kuitenkin tietyssä määrin ristiriidassa täytäntöönpanoasetuksen (EU) N:o 1207/2011 vaatimusten kanssa, ja ne olisi muutettava täytäntöönpanoasetuksen vaatimuksia vastaavaksi. Tästä syystä kaikki lentotoiminnan harjoittajat eivät ole kyenneet varustamaan uusia ilma-aluksiaan uusilla ADS-B ”Out”- ja Mode S Enhanced -toiminnoilla 8 päivään kesäkuuta 2016 mennessä.

               (3)Lentotoiminnan harjoittajat ovat lisäksi ilmoittaneet, että valvontajärjestelmien ilma-aluksiin asennetut rakenneosat eivät nykyisin aina vastaa täytäntöönpanoasetusta (EU) N:o 1207/2011. Tämä koskee erityisesti aiemmin käyttöön otettuja Mode S Elementary -toisiotutkavastaimia, jotka eivät vaikuta olevan viraston sertifiointieritelmissä vaadittujen tuoreimpien standardien (ED-73E) mukaisia. Vaatimustenvastaisia Mode S Elementary -toisiotutkavastaimia on parannettava, jotta ne saadaan vastaamaan vaatimuksia. Koska ilma-alus on varustettava myös ADS-B- ja Mode S Enhanced -toiminnoilla, olisi kustannustehokkuussyistä tarpeen parantaa ilma-aluksiin asennettujen rakenneosien kolmea toimintoa samalla kertaa.

               (4)Päivämääriä, joihin mennessä lentotoiminnan harjoittajien on saatettava ilma-aluksensa täytäntöönpanoasetuksessa (EU) N:o 1207/2011 esitettyjen yhteentoimivuutta koskevien vaatimusten mukaisiksi, olisi tämän vuoksi muutettava niin, että lentotoiminnan harjoittajilla olisi riittävästi lisäaikaa.  Kun otetaan huomioon sertifiointimenettelyssä ja vaadittavien laitteiden saatavuudessa ilmenevät lisäviivästykset, jotka vaikuttavat olemassa olevan ilma-aluskannan jälkiasennuksiin, ei enää ole tarkoituksenmukaista tehdä tässä suhteessa ilma-alusten välillä eroa niiden yksilöllisten lentokelpoisuustodistuksien myöntämisajankohdan perusteella.

               (5)Jäsenvaltioiden olisi varmistettava, että lennonvarmistuspalvelun tarjoajilla on riittävät mittausvälineet ja menetelmät täytäntöönpanoasetuksen (EU) N:o 1207/2011 6 artiklassa esitettyjen taajuusspektrin suojausta koskevien vaatimusten täyttämiseksi, jotta maassa toimivat valvontajärjestelmät eivät tuota haitallista häiriötä. Koska menetelmät ja välineet vaatimusten täyttämiseksi eivät ole helposti saatavilla ja koska päivämääriä, joihin mennessä lentoliikenteen harjoittajien on noudatettava yhteentoimivuutta koskevia vaatimuksia nyt muutetaan, olisi jäsenvaltioille annettava riittävästi lisäaikaa velvoitteidensa noudattamiseen ja sen vuoksi olisi muutettava myös päivämääriä, joihin mennessä jäsenvaltioiden on noudatettava täytäntöönpanoasetuksen (EU) N:o 1207/2011 vaatimuksia taajuusspektrin suojaamisesta.

               (6)Yhdenmukaisuuden varmistamiseksi valtion ilma-alusten käyttäjien olisi voitava hyödyntää vastaavia täytäntöönpanon lykkäämisiä kuin muiden ilma-alusten käyttäjien. Tämän vuoksi olisi muutettava myös päivämääriä, joihin mennessä jäsenvaltioiden on varmistettava, että valtion ilma-alukset noudattavat täytäntöönpanoasetuksessa (EU) N:o 1207/2011 esitettyjä asiaan kuuluvia vaatimuksia. Päivämäärät, jotka koskevat täytäntöönpanoasetuksessa esitettyjä poikkeuksia tietyille ilma-alustyypeille olisi myös muutettava, jotta näiden sääntöjen käytännön vaikutus säilyisi ennallaan, joten liitteessä II olevat viittaukset olisi saatettava ajan tasalle.

               (7)Tämän vuoksi täytäntöönpanoasetusta (EU) N:o 1207/2011 olisi muutettava,

               ON HYVÄKSYNYT TÄMÄN ASETUKSEN:

               1 artikla

               Muutetaan täytäntöönpanoasetus (EU) N:o 1207/2011 seuraavasti:

               (1)Muutetaan 5 artikla seuraavasti:

               a)kumotaan 4 kohta;

               b)korvataan 5, 6 ja 7 kohta seuraavasti:

               ”5. Lentotoiminnan harjoittajien on varmistettava, että viimeistään 7 päivänä kesäkuuta 2020:

               a) 2 artiklan 2 kohdassa tarkoitettuun lentotoimintaan käytettävät ilma-alukset on varustettu toisiotutkavastaimilla, joissa on liitteessä II olevassa A osassa vahvistetut valmiudet;

               b) ilma-alukset, joiden suurin sallittu lentoonlähtömassa on yli 5 700 kg tai suurin tosi-ilmanopeus matkalennossa yli 250 solmua ja joita käytetään 2 artiklan 2 kohdassa tarkoitettuun lentotoimintaan, on varustettu toisiotutkavastaimilla, joissa on liitteessä II olevassa A osassa vahvistettujen valmiuksien lisäksi kyseisen liitteen B osan mukaiset valmiudet;

               c) kiinteäsiipiset ilma-alukset, joiden suurin sallittu lentoonlähtömassa on yli 5 700 kg tai suurin tosi-ilmanopeus matkalennossa yli 250 solmua, joita käytetään 2 artiklan 2 kohdassa tarkoitettuun lentotoimintaan, on varustettu toisiotutkavastaimilla, joissa on liitteessä II olevassa A osassa vahvistettujen valmiuksien lisäksi kyseisen liitteen C osan mukaiset valmiudet.

               6. Lentotoiminnan harjoittajien on varmistettava, että 5 kohdan mukaisesti varustetuissa ilma-aluksissa, joiden suurin sallittu lentoonlähtömassa on yli 5 700 kg tai suurin tosi-ilmanopeus matkalennossa yli 250 solmua, on erilliset antennit siten kuin Chicagon yleissopimuksen liitteen 10 niteen IV neljännen painoksen, johon sisältyvät kaikki muutokset muutokseen numero 85 asti, kohdassa 3.1.2.10.4 määrätään.

               7. Jäsenvaltiot voivat edellyttää 5 kohdan b alakohdan mukaisen varustuksen asentamista kaikkiin ilma-aluksiin, joita käytetään 2 artiklan 2 kohdassa tarkoitettuun lentotoimintaan alueilla, joilla lennonvarmistuspalvelun tarjoajat tuottavat valvontapalveluita käyttäen liitteessä II olevassa B osassa määriteltyjä valvontatietoja.”;

               (2)korvataan 6 artiklan 1 ja 3 kohdassa ilmaisu ”5 päivänä helmikuuta 2015” ilmaisulla ”2 päivänä tammikuuta 2020”;

               (3)korvataan 8 artiklan 1, 2 ja 3 kohta seuraavasti:

               ”1. Jäsenvaltioiden on varmistettava, että 2 artiklan 2 kohdan mukaisesti käytettävät valtion ilma-alukset on viimeistään 7 päivänä kesäkuuta 2020 varustettu toisiotutkavastaimilla, joissa on liitteessä II olevassa A osassa vahvistetut valmiudet.

               2. Jäsenvaltioiden on varmistettava, että valtion kuljetusilma-alukset, joiden suurin sallittu lentoonlähtömassa on yli 5 700 kg tai suurin tosi-ilmanopeus matkalennossa yli 250 solmua ja joita käytetään 2 artiklan 2 kohdassa tarkoitettuun lentotoimintaan, on viimeistään 7 päivänä kesäkuuta 2020 varustettu toisiotutkavastaimilla, joissa on liitteessä II olevassa A osassa vahvistettujen valmiuksien lisäksi kyseisen liitteen B ja C osan mukaiset valmiudet.

               3. Jäsenvaltioiden on toimitettava komissiolle viimeistään 1 päivänä tammikuuta 2019 luettelo niistä valtion ilma-aluksista, joihin ei voida asentaa liitteessä II olevassa A osassa vahvistettujen vaatimusten mukaisia toisiotutkavastaimia, sekä perustelu sille, miksi varustusta ei voida asentaa.

               Jäsenvaltioiden on toimitettava komissiolle viimeistään 1 päivänä tammikuuta 2019 luettelo niistä valtion kuljetusilma-aluksista, joiden suurin sallittu lentoonlähtömassa on yli 5 700 kg tai suurin tosi-ilmanopeus matkalennossa yli 250 solmua ja joihin ei voida asentaa liitteessä II olevassa B ja C osassa vahvistettujen vaatimusten mukaisia toisiotutkavastaimia, sekä toimittaa perustelu sille, miksi varustusta ei voida asentaa.

               Perustelun sille, miksi varustusta ei voida asentaa on oltava jokin seuraavista:

               a) pakottavat tekniset syyt;

               b) 2 artiklan 2 kohdan mukaisesti käytettävät valtion ilma-alukset, jotka poistuvat liikenteestä viimeistään 1 päivänä tammikuuta 2024;

               c) hankintoihin liittyvät rajoitukset.”;

               (4)Muutetaan 14 artikla seuraavasti:

               a)korvataan 1 kohdassa ilmaisu ”8 päivää kesäkuuta 2016” ilmaisulla ”7 päivää kesäkuuta 2020”;

               b)korvataan 3 kohdassa ilmaisu ”1 päivänä heinäkuuta 2017” ilmaisulla ”1 päivänä tammikuuta 2019”;

               (5)Muutetaan liite II seuraavasti:

               a)korvataan A osan otsake seuraavasti:

               ”A osa: 4 artiklan 3 kohdassa, 5 artiklan 5 kohdan a alakohdassa, 7 artiklan 2 kohdassa ja 8 artiklan 1 ja 3 kohdassa tarkoitetut toisiotutkavastaimen valmiudet”;

               b)korvataan B osan otsake seuraavasti:

               ”B osa: 4 artiklan 3 kohdassa, 5 artiklan 5 kohdan b alakohdassa, 5 artiklan 7 kohdassa, 7 artiklan 2 kohdassa ja 8 artiklan 2 ja 3 kohdassa tarkoitetut toisiotutkavastaimen valmiudet”;

               c)korvataan C osan otsake seuraavasti:

               ”C osa: 4 artiklan 3 kohdassa, 5 artiklan 5 kohdan c alakohdassa, 7 artiklan 2 kohdassa, 8 artiklan 2 ja 3 kohdassa ja 14 artiklan 1 kohdassa tarkoitetut toisiotutkavastaimen valmiudet”;

               2 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 6.3.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EUVL L 96, 31.3.2004, s. 26.

                     (2)
                  Komission täytäntöönpanoasetus (EU) N:o 1207/2011, annettu 22 päivänä marraskuuta 2011, yhtenäisen eurooppalaisen ilmatilan valvonnan suorituskykyä ja yhteentoimivuutta koskevista vaatimuksista (EUVL L 305, 23.11.2011, s. 35).